Η **Ευαγγελία Αραβανή** (Λευκάδα, 29 Νοεμβρίου 1985) είναι Ελληνίδα παρουσιάστρια και πρώην μοντέλο, βραβευμένη ως Σταρ Ελλάς 2005.

Πρώτα χρόνια
------------

Γεννήθηκε στις 29 Νοεμβρίου 1985 στη Λευκάδα όπου και πέρασε τα πρώτα χρόνια της ζωής της. Οι γονείς της ονομάζονται Κώστας και Σοφία. Έπειτα, μετακόμισαν οικογενειακώς στη Νίκαια Αττικής. Έχει μια μικρότερη αδελφή, τη Μαρία (γενν. 1990). Πέρασε σε τμήμα του Τ.Ε.Ι. Κρήτης, αλλά δεν πήγε ποτέ.

Καριέρα
-------

Το 2005, σε ηλικία 20 ετών και έπειτα από παρότρυνση δικών της ανθρώπων, δήλωσε συμμετοχή στον Διαγωνισμό Ομορφιάς του ΑΝΤ1, κερδίζοντας εν τέλει τον τίτλο της Σταρ Ελλάς και εκπροσωπώντας έπειτα την Ελλάδα στο διαγωνισμό Miss Universe. Την ίδια χρονιά, επιλέχθηκε από τον Θάνο Πετρέλη να παίξει στο βίντεο-κλιπ του τραγουδιού "Θυμίζεις κάτι από Ελλάδα".

Μετά την επιτυχία της στα καλλιστεία, ξεκίνησε να εργάζεται επαγγελματικά ως μοντέλο εντός και εκτός Ελλάδας. Έζησε για μικρό χρονικό διάστημα στη Γερμανία, την Ιταλία και τις ΗΠΑ αλλά επέστρεψε στην Ελλάδα, επειδή δεν μπορούσε να μείνει πολύ καιρό μακριά από δικά της πρόσωπα.

Το 2007, επιλέχθηκε από τον Γρηγόρη Αρναούτογλου να βρίσκεται στο πάνελ της πρωινής εκπομπής του MEGA, "Όμορφος Κόσμος το πρωί" και το 2008, ξεκίνησε να παρουσιάζει την εκπομπή "TaSPY TV" μαζί με τον Σωτήρη Διαμαντή στον ALPHA, αλλά διεκόπη ύστερα από δύο επεισόδια. Μετά από ένα μεγάλο τηλεοπτικό διάλειμμα, επέστρεψε το 2012 μέσα από την εκπομπή "Μες στην καλή χαρά" στον ALPHA, στο πλευρό της Ναταλίας Γερμανού. Μετά από τρεις εβδομάδες όμως, της ανακοινώθηκε από το κανάλι η αποχώρησή της από την εκπομπή. Τη σεζόν 2013-2014 ανέλαβε την παρουσίαση της μουσικής εκπομπής "Greekclips" στο MTV ενώ συμμετείχε και στο show του ΑΝΤ1, Dancing with the stars, κερδίζοντας την 7η θέση.

Το Μάιο 2014 ανέλαβε την παρουσίαση της εκπομπής "Golden Barista" στο MEGA και παράλληλα συμμετείχε στις διαφημίσεις για τα προϊόντα "Αγρόκηπος Χαλβατζή". Τη σεζόν 2014-2015 παρουσίασε στον ΑΝΤ1 Κύπρου, την εκπομπή Άλφα Chef. Τη σεζόν 2016-2017 ανέλαβε την παρουσίαση των green room του talent show The X-Factor στον ΣΚΑΪ, με κεντρικό παρουσιαστή τον Σάκη Ρουβά. Έπειτα, ακολούθησε το καθημερινό reality show μόδας "My Style Rocks", στο ίδιο κανάλι, αλλά μετά τη λήξη του (Δεκέμβριος 2017) πήρε μεταγραφή για το κανάλι ΑΝΤ1. Από τον Ιανουάριο ως το Μάιο του 2018, παρουσίαζε το show Dancing with the stars ενώ παράλληλα ήταν το κεντρικό πρόσωπο της εταιρίας "Orzene".

Τον Ιούνιο του 2018 αποχώρησε από τον ΑΝΤ1 και ξεκίνησε συνεργασία με το OPEN, όπου παρουσίασε την ελληνική εκδοχή του fashion show "Project Runway". Τον Απρίλιο του 2019, έκανε μια εμφάνιση στο MadWalk - The Fashion Music Project, ερμηνεύοντας το κομμάτι "Καταπληκτικά" του Νίνο.

Προσωπική ζωή
-------------

Από το 2012 μέχρι το 2014 ήταν ζευγάρι με τον Ηλία Βρεττό, ενώ από τα τέλη του 2017 έως τις αρχές του 2019 είχε σχέση με τον Νίκο Οικονομόπουλο.

Από τα μέσα του 2019 βρίσκεται σε σχέση με τον επιχειρηματία Σπύρο Λάζαρη. Τον Μάρτιο του 2024 γέννησε το πρώτο τους παιδί, έναν γιο.

Τηλεόραση
---------

| Έτος | Τίτλος προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 2005 | Διαγωνισμός Ομορφιάς ΑΝΤ1 | ΑΝΤ1 | Η Ίδια | Διαγωνιζόμενη - Σταρ Ελλάς |
| 2008 | TaSPY TV | ALPHA | Συμπαρουσιάστρια |
| 2012 | Μες στην καλή χαρά | ALPHA | Συμπαρουσιάστρια |
| 2013-2014 | Dancing with the Stars Greece | ΑΝΤ1 | Διαγωνιζόμενη - 7η θέση |
| Greekclips | MTV Greece | Παρουσιάστρια |
| 2014 | Golden Barista | MEGA | Παρουσιάστρια |
| 2014-2015 | Άλφα Chef | ΑΝΤ1 Κύπρου | Παρουσιάστρια |
| 2016-2017 | The X-Factor Greece | ΣΚΑΪ | Παρουσιάστρια backstage |
| 2017 | My Style Rocks | ΣΚΑΪ | Παρουσιάστρια |
| 2018 | Dancing with the Stars Greece | ΑΝΤ1 | Παρουσιάστρια |
| 2018-2019 | Project Runway Greece | OPEN | Παρουσιάστρια |
| 2019 | MadWalk - The Fashion Music Project | ALPHA | Ερμηνεία |

Παραπομπές
----------

1. ↑  (Αγγλικά) *The Fashion Model Directory (FMD)*. evangelia\_aravani. Ανακτήθηκε στις 4  Απριλίου 2022.
2. ↑  «Project Runway: Μόλις κυκλοφόρησε το trailer με την Ευαγγελία Αραβανή και την κριτική επιτροπή!». .
3. ↑  IEFIMERIDA.GR, NEWSROOM (15 Μαρτίου 2024). «Η Ευαγγελία Αραβανή γέννησε ένα υγιέστατο αγοράκι». *iefimerida.gr*. Ανακτήθηκε στις 15 Μαρτίου 2024.